ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1532/98

υποβολή: Dietrich Elchlepp (PSE) προς την Επιτροπή

(18 Μαΐου 1998)

Θέμα: Ελάχιστη απόσταση 250 km στο κοινοτικό πρόγραμμα ενίσχυσης "Αδελφοποίηση πόλεων στην Ευρώπη"

Στα γερμανογαλλικά σύνορα στο νότιο Obenheim υπάρχουν πολυάριθμες ευρωπαϊκές αδελφοποιήσεις πόλεων. Όμως, επιτοπίως δεν γίνεται εύκολα κατανοητό το γεγονός ότι στα πλαίσια του κοινοτικού προγράμματος "αδελφοποιήσεις πόλεων στην Ευρώπη", απαιτείται ως προϋπόθεση για ενίσχυση από την Ευρωπαϊκή Επιτροπή των σχετικών εκδηλώσεων αδελφοποίησης, να υπάρχει σύμφωνα με τον τομέα δράσης 1 ελάχιστη απόσταση 250 km μεταξύ των πόλεων.

Ερωτώ την Επιτροπή, ποιοί λόγοι οδήγησαν στην ύπαρξη αυτής της ρήτρας και εάν εξετάζεται η δυνατότητα κατάρτησης αυτού του περιορισμού.

Απάντηση του κ. Santer εξ ονόματος της Επιτροπής

(1 η Ιουλίου 1998)

Το κοινοτικό πρόγραμμα αδελφοποίησης ευρωπαϊκών πόλεων, το οποίο διαθέτει περιορισμένο προϋπολογισμό, τέθηκε σε εφαρμογή για να παροτρύνει την ανάπτυξη του περιεχομένου και της γεωγραφικής έκτασης των αδελφοποιήσεων και, ιδιαίτερα, για να παρασχεθεί βοήθεια στις περιπτώσεις όπου υπάρχουν περισσότερο εμπόδια. Στο πλαίσιο αυτό και για τους σκοπούς της αδελφοποίησης, ενίσχυση παρέχεται κατά προτεραιότητα στις πόλεις που απέχουν περισσότερο μεταξύ τους καθώς και στις συναντήσεις που οργανώνονται στα πλαίσια των αδελφοποιήσεων, στις οποίες συμμετέχουν πόλεις που βρίσκονται σε μειονεκτικές περιφέρειες (για παράδειγμα, σε περιφέρειες του στόχου 1) και σε απομακρυσμένες περιφέρειες της Ένωσης. Συνεπώς, οι αδελφοποιήσεις που συνάπτονται στις εσωτερικές μεθοριακές ζώνες της Ένωσης δεν έχουν προτεραιότητα όσον αφορά την ενίσχυσή τους. Στην περίπτωση αυτή, η τακτική ανταλλαγή πολιτών συνεπάγεται σχετικά χαμηλές δαπάνες μεταφοράς και επικοινωνίας. Οι αδελφοποιημένες πόλεις που μέχρι σήμερα έχουν λάβει ενίσχυση, στις περισσότερες περιπτώσεις, απέχουν μεταξύ τους πάνω από 1 000 χιλιόμετρα.

Αντίθετα, δεν υπάρχει κανένας περιορισμός ελάχιστης απόστασης για τη διοργάνωση εκδηλώσεων με θέματα που καθορίζονται από τις αδελφοποιημένες πόλεις και για τα μέτρα συνεχούς κατάρτισης υπέρ των υπευθύνων των αδελφοποιήσεων.
ΓΡΑΠΤΗ ΕΡΩΤΗΣΗ E-1883/98

υποβολή: José García-Margallo y Marfil (PPE) προς την Επιτροπή

(16 Ιουνίου 1998)

Θέμα: MME

Η έκθεση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με το συντονισμό των δραστηριοτήτων υπέρ των μικρομεσαίων επιχειρήσεων (ΜΜΕ) και της βιοτεχνίας (COM(87)610 τελικό), στη σελίδα 31 αναφέρει ότι το 1997 πραγματοποιήθηκε αναδιάρθρωση της λειτουργίας της Επιτροπής Εμπορίου και Διανομής (ΕΕΔ). Σήμερα υπάρχει επίσης μια κοινοβουλευτική ομάδα για το εμπόριο και τη διανομή.

Υφίσταται κάποιος συντονισμός μεταξύ των ανωτέρω δύο οργάνων σε σχέση με τα θέματα που συζητούνται κάθε μήνα;

Απάντηση του κ. Παπουτσή εξ ονόματος της Επιτροπής

(22 Ιουλίου 1998)

Η Επιτροπή Εμπορίου και Διανομής (ΕΕΔ), που θεσπίστηκε με απόφαση της Επιτροπής 81/428/ΕΟΚ της 20 Δεκεμβρίου 1981(1), αποτελεί ένα συμβουλευτικό φορέα προς την Επιτροπή, μέλη του οποίου είναι επιχειρηματίες που εκπροσωπούν όλους τους τομείς του εμπορίου. Ο κύριος στόχος αυτής είναι να συμβουλεύει την Επιτροπή επί θεμάτων πολιτικής που αφορούν το εμπόριο. Η ΕΕΔ κανονικά συνεδριάζει σε μικρές ομάδες εργασίας για να συζητά συγκεκριμένα ζητήματα. Οι συνεδριάσεις διεξάγονται ανάλογα με τον επείγοντα χαρακτήρα του θέματος και την ανάγκη για συζήτηση και παροχή γνώμης. Η μεταρρύθμιση της λειτουργίας της επιτροπής αυτής το 1997 αφορούσε εσωτερικά διαδικαστικά θέματα της εργασίας της.

Δεν υπάρχουν επίσημοι δεσμοί μεταξύ της ΕΕΔ και της διακομματικής επιτροπής εμπορίου και διανομής του Κοινοβουλίου η οποία συντίθεται από μέλη του Κοινοβουλίου που ενδιαφέρονται για ζητήματα που συνδέονται με το εμπόριο. Εν τούτοις, τα μέλη αυτά του Κοινοβουλίου καλούνται στην ετήσια διάσκεψη της ΕΕΔ όπου ο πρόεδρος της διακομματικής ομάδας λαμβάνει το λόγο. Όποτε εκλήθη σε συνεδριάσεις της διακομματικής ομάδας, η Επιτροπή συμμετέσχε σε αυτές και αναφέρθηκε στις δραστηριότητες της ΕΕΔ. Η Επιτροπή θα διατηρήσει τις επαφές της με τη διακομματική ομάδα του Κοινοβουλίου και τα μέλη αυτής.

(1) ΕΕ L 165 της 23.6.1981.
ΓΡΑΠΤΗ ΕΡΩΤΗΣΗ E-2070/98

υποβολή: Gerardo Fernández-Albor (PPE) προς την Επιτροπή

(7 Ιουλίου 1998)

Θέμα: "Χρυσό" τηλέφωνο σε όλη την επικράτεια της Ευρωπαïκής Ένωσης

Η τρίτη ηλικία, οπουδήποτε στην Ευρωπαϊκή Ένωση, έχει ιδιαίτερες ανάγκες βοήθειας, προστασίας και συμβίωσης. Ένας μεγάλος αριθμός πολιτών της Ένωσης που ανήκουν στην κατηγορία αυτή έχουν ανάγκη καθοδήγησης και προσανατολισμού, όσον αφορά μια σειρά θεμάτων που σχετίζονται με τη ζωή τους στα πλαίσια της κοινότητας στην οποία είναι ενταγμένοι.

Η εγκατάστασή τους, μερικές φορές, σε χώρες της Κοινότητας διαφορετικές της δικής τους, καθώς και ορισμένες κοινοτικές πολιτικές που τους αφορούν, μας ωθούν στη σκέψη πως αυτή η κατηγορία πολιτών θα έπρεπε να έχει στη διάθεσή της ένα μέσο άμεσης επικοινωνίας με τις κοινοτικές υπηρεσίες που μπορούν να τους βοηθήσουν στη λύση των αποριών και των προβλημάτων που ενδέχεται να αντιμετωπίζαουν στην καθημερινή τους ζωή.

Πιστεύει, συνεπώς, η Επιτροπή ότι θα πρέπει να προωθήσει την καθιέρωση μιας "χρυσής" ττηλεφωνικής γραμμής μέσω της οποίας θα δίδονται απαντήσεις στα ερωτήματα των πολιτών της Ευρωπαϊκής Ένωσης που ανήκουν στην τρίτη ηλικία, σε σχέση με τα θέματα εκείνα για τα οποία η κοινοτική νομοθεσία έχει άμεση επίδραση στη ζωή τους, αλλά και θα επιλύονται, με βάση τη νομοθεσία αυτή, τα ιδιαίτερα προβλήματα που αντιμετωπίζουν οι πολίτες της κατηγορίας αυτής;

Απάντηση του κ. Flynn εξ ονόματος της Επιτροπής

(10 Σεπτεμβρίου 1998)

Η Ευρωπαϊκή Επιτροπή, στο πλαίσιο της προσπάθειας που καταβάλλει για την καθιέρωση μόνιμου διαλόγου με τους πολίτες και την κάλυψη της ανάγκης για καλή παροχή υπηρεσιών και αποτελεσματική διαχείριση στον τομέα της επικοινωνίας με το κοινό, εγκαινίασε τον Ιούνιο του 1998 μια νέα ολοκληρωμένη υπηρεσία ενημέρωσης, την Europe Direct.

Η υπηρεσία αυτή, η οποία ξεκίνησε δοκιμαστικά τον Αύγουστο του 1996, απαντά σε ερωτήσεις που αφορούν γενικές πληροφορίες σχετικά με τις δραστηριότητες της Κοινότητας, ενημερώνει τους ευρωπαίους πολίτες σχετικά με τα δικαιώματά τους στην ενιαία αγορά με οδηγούς και ενημερωτικά δελτία και παρέχει συμβουλές για πρακτικά προβλήματα με τα οποία βρίσκονται αντιμέτωποι οι πολίτες στην καθημερινή τους ζωή.

Η Europe Direct δίνει απαντήσεις σε όλες τις κοινοτικές γλώσσες και καθοδηγεί τους πολίτες στις κατάλληλες πηγές πληροφόρησης που βρίσκονται πιο κοντά σε αυτούς.

Από το 1996 μέχρι σήμερα η Europe Direct έχει απαντήσει σε 20.000 ερωτήσεις σχετικά με τις δραστηριότητες της Κοινότητας στις οποίες περιλαμβάνονται και χιλιάδες ερωτήματα που αφορούν ζητήματα κοινωνικής προστασίας και σχετίζονται με τις συντάξεις, τα κοινωνικά δικαιώματα των ηλικιωμένων και των ατόμων με ειδικές ανάγκες, τη φορολογία, την άδεια ασθενείας και τις παροχές ανεργίας.

Η επικοινωνία με την υπηρεσία γίνεται με την ατελή κλήση των αριθμών τηλεφώνου Europe Direct σε κάθε κράτος μέλος, μέσω Internet στη διεύθυνση http://europa.eu.int/citizens καθώς και με την αποστολή επιστολής ή φαξ.

Επειδή η Europe Direct προσφέρει πλήρεις υπηρεσίες ενημέρωσης για όλους τους ευρωπαίους πολίτες, η Επιτροπή δεν θεωρεί ότι χρειάζεται η δημιουργία χωριστής υπηρεσίας πληροφόρησης αποκλειστικά για τους ηλικιωμένους.
ΓΡΑΠΤΗ ΕΡΩΤΗΣΗ E-1922/98

υποβολή: Paul Rübig (PPE) προς την Επιτροπή

(18 Ιουνίου 1998)

Θέμα: Τρίτη φάση του προγράμματος SLIM

Είναι ευχάριστο το γεγονός ότι η Επιτροπή έχει προχωρήσει πρόσφατα σε μια νέα φάση της πρωτοβουλίας SLIM (Simpler Legislation for the Internal Market - Απλούστευση της Νομοθεσίας για την Εσωτερική Αγορά). Η απλούστευση της ευρωπαϊκής νομοθεσίας αποτελεί αποφασιστική παράμετρο για τη βελτίωση της ανταγωνιστικότητας των μικρομεσαίων ιδίως επιχειρήσεων στην εσωτερική αγορά. Για το λόγο αυτό πρέπει να τύχει υποστήριξης η δράση "Λιγότερα μέτρα, μεγαλύτερη αποτελεσματικότητα".

Μπορεί η Επιτροπή να αναφέρει αναφορικά με την τρίτη φάση του SLIM, πότε προβλέπεται να ολοκληρωθεί η τρέχουσα εξέταση των τομέων που αφορούν το συντονισμό των κανόνων κοινωνικής ασφαλίσεως καθώς και την οδηγία για την ηλεκτρομαγνητική συμβατότητα και την ασφαλιστική νομοθεσία; Ποιούς τομείς αφορά η επόμενη φάση ελέγχου και πότε πρόκειται αυτή να ξεκινήσει;

Απάντηση του κ. Monti εξ ονόματος της Επιτροπής

(29 Ιουλίου 1998)

Οι ομάδες της τρίτης φάσης της πρωτοβουλίας SLIM (ηλεκτρομαγνητική συμβατότητα, ασφάλειες και συντονισμός των κανόνων κοινωνικής ασφάλισης) ξεκίνησαν τις εργασίες τους τον Απρίλιο 1998 και προβλέπουν να υποβάλουν τις εκθέσεις τους στην Επιτροπή στα τέλη Σεπτεμβρίου 1998. Οι συστάσεις που αναφέρονται στις εν λόγω εκθέσεις θα αποτελέσουν το αντικείμενο ανακοίνωσης της Επιτροπής προς το Συμβούλιο και το Κοινοβούλιο, το Νοέμβριο του 1998. Στην εν λόγω ανακοίνωση η Επιτροπή θα διατυπώσει τη θέση της σχετικά με αυτές τις συστάσεις και θα προτείνει συγκεκριμένους τρόπους δράσης εν όψει της εφαρμογής τους.

Η επόμενη φάση της πρωτοβουλίας SLIM (τέταρτη φάση) θα αφορά τους ακόλουθους τομείς: το δίκαιο των εταιρειών, την προσυσκευασία και τη νομοθεσία για τις επικίνδυνες ουσίες. Οι ομάδες της τέταρτης φάσης θα ξεκινήσουν τις εργασίες τους το Σεπτέμβριο του 1998 και θα υποβάλουν τις εκθέσεις τους την άνοιξη του 1999.
ΓΡΑΠΤΗ ΕΡΩΤΗΣΗ E-2005/98

υποβολή: Hartmut Nassauer (PPE) προς την Επιτροπή

(30 Ιουνίου 1998)

Θέμα: Κανονισμός (ΕΟΚ) 2377/90 του Συμβουλίου της 26ης Ιουνίου 1990 για τη θέσπιση κοινοτικής διαδικασίας σχετικά με τον καθορισμό ανώτατων ορίων καταλοίπων κτηνιατρικών φαρμάκων στα τρόφιμα ζωïκής προέλευσης

Ο κανονισμός (ΕΟΚ) 2377/90(1) προβλέπει διαδικασία για τον καθορισμό των ανωτάτων ορίων των καταλοίπων κτηνιατρικών φαρμάκων σε όλα τα τρόφιμα ζωϊκής προέλευσης.

Κατά την έμπρακτη εφαρμογή του κανονισμού αυτού ανακύπτουν τα ακόλουθα ερωτήματα:

1. Προβλέπει η κοινοτική διαδικασία για τον καθορισμό των ανωτάτων ορίων καταλοίπων, ελλείψει ελέγχου ή κατά την υπέρβαση των ανωτάτων αυτών ορίων, ότι αποσύρεται η άδεια κυκλοφορίας του εν λόγω κτηνιατρικού φαρμάκου;

2. Έχει εξετασθεί, στο πλαίσιο αυτό, το γεγονός ότι η αγορά κτηνιατρικών φαρμάκων για τα άλογα είναι τόσο περιορισμένη ώστε δεν είναι σκόπιμο να πραγματοποιηθούν διεξοδικές φαρμακολογικές μελέτες για την εκ νέου θέση σε κυκλοφορία παρασκευασμάτων με αποτέλεσμα να αποσύρεται η άδεια κυκλοφορίας ολοένα περισσότερων φαρμάκων;

3. Λαμβάνεται, στο πλαίσιο αυτό, υπόψη το γεγονός ότι με τον τρόπο αυτό δεν παρέχεται σε ζώα που δεν προορίζονται για την παραγωγή τροφίμων η απαιτούμενη ιατροφαρμακευτική περίθαλψη;

4. Δεν θα έπρεπε, συνεπώς, να εξαιρούνται από το πεδίο εφαρμογής του εν λόγω κανονισμού τα ζώα αυτά, ούτως ώστε να υπάρχει η δυνατότητα χορήγησης κτηνιατρικών φαρμάκων που περιέχουν υψηλότερες από τις επιτρεπτές τιμές καταλοίπων στα ζώα αυτά;

5. Λαμβάνεται υπόψη το γεγονός ότι τα άλογα σε ορισμένα κράτη μέλη δεν προορίζονται για την παραγωγή ειδών διατροφής παρά μόνον σε σπανιότατες περιπτώσεις;

6. Δεν θα ήταν αναγκαίο, στην περίπτωση των αλόγων, να γίνεται διάκριση μεταξύ των ζώων που προορίζονται για ψυχαγωγικούς σκοπούς, και δεν υπόκεινται σε περιορισμούς ως προς τη χορήγηση κοινοτικών φαρμάκων, και των ζώων που προορίζονται για σφαγή;

7. Δεν θα ήταν σκόπιμο να χαρακτηρίζονται τα άλογα ως άλογα ιππασίας ή άλογα που προορίζονται για σφαγή;

Απάντηση του κ. Bangemann εξ ονόματος της Επιτροπής

(22 Ιουλίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση E-1495/98 του κ Kindermann(2).

(1) ΕΕ L 224 της 18.8.1990, σελ. 1.

(2) ΕΕ C 31 της 5.2.1999, σελ. 42.
ΓΡΑΠΤΗ ΕΡΩΤΗΣΗ E-1879/98

υποβολή: José García-Margallo y Marfil (PPE) προς την Επιτροπή

(16 Ιουνίου 1998)

Θέμα: ΜΜΕ

Η έκθεση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με το συντονισμό των δραστηριοτήτων υπέρ των μικρομεσαίων επιχειρήσεων (ΜΜΕ) και της βιοτεχνίας (COM(97)610 τελικό), στη σελίδα 29, σημείο 4.2 κοινωνικός διάλογος, αναφέρεται στη συμφωνία - πλαίσιο για τη γονική άδεια που είχε επιτευχθεί μεταξύ UNICE, CEEP και CES στις 14 Δεκεμβρίου 1995. Η συμφωνία αυτή περιλαμβάνει ειδικούς διακανονισμούς όσον αφορά τη λειτουργία και τις οργανωτικές ανάγκες των μικρομεσαίων επιχειρήσεων.

Μπορεί η Επιτροπή να διευκρινίσει ποιοι είναι οι προαναφερθέντες διακανονισμοί;

Απάντηση του κ. Παπουτσή εξ ονόματος της Επιτροπής

(17 Ιουλίου 1998)

Η συμφωνία- πλαίσιο για τη γονική άδεια, που συνήφθη από την Ένωση των Συνομοσπονδιών Βιομηχανιών και Εργοδοτών της Ευρώπης (UNICE), το Ευρωπαϊκό Συμβούλιο Δημοσίων Επιχειρήσεων (CEEP) και την Ευρωπαϊκή Συνομοσπονδία Συνδικάτων (CES) στις 14 Δεκεμβρίου 1995 και η οποία αποτέλεσε τη βάση για την οδηγία 96/34/ΕΚ του Συμβουλίου(1), καθορίζει τις ελάχιστες προϋποθέσεις για τη χορήγηση γονικής άδειας που θεωρείται ως σημαντικό μέσο συγκερασμού των επαγγελματικών και των οικογενειακών ευθυνών και της προώθησης της ισότητας ευκαιριών και μεταχείρισης μεταξύ των ανδρών και των γυναικών. Περιέχει διατάξεις που παρέχουν στους εργαζομένους, άνδρες και γυναίκες, το δικαίωμα γονικής άδειας λόγω γέννησης ή υιοθεσίας παιδιού, ώστε να μπορέσουν να ασχοληθούν με το παιδί αυτό τουλάχιστον επί τρεις μήνες.

Η συμφωνία καθορίζει επίσης τις περιπτώσεις στις οποίες ο εργοδότης, μετά από διαβούλευση σύμφωνα με την εθνική νομοθεσία, τις συλλογικές συμβάσεις και την πρακτική, δικαιούται να αναβάλει τη χορήγηση της γονικής άδειας για εύλογους λόγους οι οποίοι συνδέονται με τη λειτουργία της επιχείρησης. Στους λόγους αυτούς περιλαμβάνονται η εποχική εργασία, η αδυναμία εξεύρεσης αναπληρωτή εντός της προθεσμίας προειδοποίησης ή όταν το συγκεκριμένο καθήκον έχει στρατηγική σημασία.

Εκτός από τις προαναφερθείσες περιπτώσεις, η συμφωνία επιτρέπει ρητά "ειδικές ρυθμίσεις ανταποκρινόμενες στις ανάγκες λειτουργίας και οργάνωσης των μικρών επιχειρήσεων... εφόσον τηρούνται οι ελάχιστοι κανόνες της παρούσας συμφωνίας".

Οι λεπτομέρειες εφαρμογής της γονικής άδειας δεν καθορίζονται στην ανωτέρω συμφωνία, δεδομένου ότι το θέμα αυτό εμπίπτει στην αρμοδιότητα των κρατών μελών και των κοινωνικών εταίρων.

(1) ΕΕ L 145 της 19.6.1996.
ΓΡΑΠΤΗ ΕΡΩΤΗΣΗ E-1773/98

υποβολή: Joan Vallvé (ELDR) προς την Επιτροπή

(5 Ιουνίου 1998)

Θέμα: Χρησιμοποίηση ορισμένων μεθόδων παγίδευσης αγρίων ζώων

Μπορεί η Επιτροπή να μας πληροφορήσει εάν είναι νόμιμη η χρησιμοποίηση ρυθμιζόμενων ή επιλεκτικών δόκανων (δηλαδή εκείνα που όταν ενεργοποιούνται αφήνουν ελάχιστο άνοιγμα 19 εκατοστά, έτσι ώστε να αποφεύγεται η παγίδευση των περισσοτέρων ειδών, υπό την προϋπόθεση ότι δέν χρησιμοποιούνται όπου ενδημούν λύγκες, λύκοι και καστανές αρκούδες), ως μεθόδων για τον έλεγχο ορισμένων πληθυσμών αρπακτικών θηλαστικών που προκαλούν σοβαρές ζημείες στα είδη αναπαραγωγής θηραμάτων στην Ευρώπη;

Εάν ισχύει γενική απαγόρευση των μεθόδων αυτών, ποιες είναι οι προβλεπόμενες διαδικασίες ή περιορισμοί για την έγκριση της χρησιμοποίησής τους σε έκτακτες περιπτώσεις;

Απάντηση της κας Bjerregaard εξ ονόματος της Επιτροπής

(3 Ιουλίου 1998)

Υπό την επιφύλαξη των εθνικών διατάξεων που ενδέχεται να είναι αυστηρότερες, το άρθρο 15 της οδηγίας 92/43/ΕΟΚ του Συμβουλίου, της 21ης Μαΐου 1992, σχετικά με την διατήρηση των φυσικών οικοτόπων καθώς και της άγριας πανίδας και χλωρίδας(1), απαγορεύει τη χρησιμοποίηση ορισμένων μέσων για τη σύλληψη ή την θανάτωση συγκεκριμένων ειδών της άγριας πανίδας, και ιδίως τις μη επιλεκτικές παγίδες ως προς την αρχή ή τους όρους χρήσης τους.

Ελλείψει επαρκών πληροφοριών σχετικά με τα είδη στόχους και τους ακριβείς όρους χρήσης του είδους δοκάνου που αναφέρει το Αξιότιμο Μέλος του Κοινοβουλίου, η Επιτροπή αδυνατεί να απαντήσει.

Το άρθρο 16 της πρόσθετης οδηγίας καθορίζει τις παρεκκλίσεις που ισχύουν κατέξαίρεση για τη σύλληψη ή την παγίδευση περιορισμένου και καθορισμένου αριθμού δειγμάτων ειδών που θεωρούνται αυστηρώς προστατευόμενα. Κατά συνέπεια, ένα κράτος μέλος δύναται να επιτρέψει ορισμένες παρεκκλίσεις, βάσει των διατάξεων του άρθρου αυτού.

(1) ΕΕ L 206 της 22.7.1992, σελ. 7.
ΓΡΑΠΤΗ ΕΡΩΤΗΣΗ E-1611/98

υποβολή: Susan Waddington (PSE) προς την Επιτροπή

(25 Μαΐου 1998)

Θέμα: Χρήση του ζιζανιοκτόνου "Lindane"

Εν συνεχεία των γραπτών ερωτήσεών μου P-0860/95(1) και Ε-2008/95(2) προτίθεται άραγε η Επιτροπή να περιγράψει την τρέχουσα κατάσταση όσον αφορά τις διαπραγματεύσεις στα πλαίσια του Πρωτοκόλλου ΟΗΕ/ECE POP ειδικότερα σε ό,τι αφορά το μελλοντικό έλεγχο του εξαχλωροκυκλοεξανίου (HCH) από το οποίο παράγεται το ζιζανιοκτόνο "Lindane", και αν πρόκειται να απαγορευθεί εντελώς η χρησιμοποιήση του HCH;

Απάντηση της κας Bjerregaard εξ ονόματος της Επιτροπής

(6 Ιουλίου 1998)

Η ομάδα εργασίας με αντικείμενο τις στρατηγικές που έχουν καταστρωθεί με βάση τη σύμβαση της Οικονομικής Επιτροπής των Ηνωμένων Εθνών για την Ευρώπη (ΟΕΕ) σχετικά με την διασυνοριακή ατμοσφαιρική ρύπανση σε μεγάλη απόσταση (CLRTAP) έδωσε τελική μορφή στο πρωτόκολλο για τους επίμονους οργανικούς ρύπους (POP) το Φεβρουάριο του 1998. Το πρωτόκολλο ανοίχθηκε προς υπογραφή με την ευκαιρία της υπουργικής διάσκεψης "Περιβάλλον για την Ευρώπη" που πραγματοποιήθηκε στο Aarhus (Δανία) από τις 23 έως τις 25 Ιουνίου 1998. Με την ευκαιρία της διάσκεψης αυτής η Κοινότητα προσυπέγραψε το πρωτόκολλο.

Το εξαχλωροκυκλοεξάνιο (ΗCH) υπόκειται βάσει του πρωτοκόλλου σε περιορισμούς χρήσης και όχι σε πλήρη απαγόρευση. Το παράρτημα ΙΙ του πρωτοκόλλου ορίζει ότι το τεχνικό ΗCH (δηλαδή αναμεμειγμένα ισομερή ΗCH) υπόκειται σε περιορισμούς χρήσης ως ενδιάμεση χημική ουσία στη βιομηχανική παραγωγή, ενώ προϊόντα στα οποία ποσοστό τουλάχιστον 99 % του ισομερούς ΗCH ευρίσκονται στη μορφή γάμμα (όπως lindane) περιορίζονται σε χρήσεις για: την επεξεργασία σπόρων; την εφαρμογή στο έδαφος ακολουθούμενη αμέσως από ενσωμάτωση στο ανώτερο επιφανειακό στρώμα; την επαγγελματική επιδιορθωτική και βιομηχανική επεξεργασία κατεργασμένης και ακατέργαστης ξυλείας; τη δημόσια υγεία και τοπική εφαρμογή εντομοκτόνων για κτηνιατρικούς σκοπούς; τον μη εναέριο ψεκασμό δενδρυλλίων; χρήση περιορισμένης έκτασης για χλοοτάπητες και χρήση σε εσωτερικό και εξωτερικό χώρο σε φυτώρια και διακοσμητικά φυτά; και σε βιομηχανικές και οικιακές εφαρμογές εσωτερικού χώρου.

Οι επιτρεπόμενες αυτές χρήσεις περιελήφθησαν στο πρωτόκολλο κατ' αίτηση ορισμένων τρίτων χωρών μερών στη σύμβαση. Οι πάσης όμως φύσεως περιορισμένες χρήσεις lindane θα επανεκτιμηθούν βάσει του πρωτοκόλλου το αργότερο εντός διετίας από την ημέρα που θα τεθεί σε ισχύ.

Το lindane επαναξιολογείται επίσης στο πλαίσιο του κανονισμού (ΕΟΚ) 3600/92 της Επιτροπής της 11ης Δεκεμβρίου 1992 σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση φυτοπροστατευτικών προϊόντων στην αγορά(3). Στην ανωτέρω διαδικασία θα ληφθούν υπόψη τυχόν περιορισμοί επικυρούμενοι από την Κοινότητα σε διεθνείς συμβάσεις, όπως το πρωτόκολλο ΡΟΡ της CLRTAP.

(1) ΕΕ C 179 της 13.7.1995, σελ. 57.

(2) ΕΕ C 9 της 15.1.1996, σελ. 12.

(3) ΕΕ L 366 της 15.12.1992.
ΓΡΑΠΤΗ ΕΡΩΤΗΣΗ E-1593/98

υποβολή: Ursula Stenzel (PPE) προς την Επιτροπή

(25 Μαΐου 1998)

Θέμα: Έρευνητικά προγράμματα

Βάσει ποιών κριτηρίων πραγματοποιείται η επιλογή των εμπειρογνωμόνων που είναι αρμόδιοι για την λήψη αποφάσεων όσον αφορά τη διάθεση πιστώσεων για ερευνητικά προγράμματα; Κατά την επιλογή αυτή τηρείται ισορροπία μεταξύ των κρατών μελών;

Μπορεί να ανακοινώσει η Επιτροπή πόσοι και ποιοί εμπειρογνώμονες ήσαν αρμόδιοι για την διάθεση των πιστώσεων Brite-Euram το έτος 1996;

Μπορεί η Επιτροπή να αποκλείσει την περίπτωση ότι κατά την επιλογή αυτή ορισμένες χώρες ελήφθησαν δυσανάλογα λίγο ή δεν ελήφθησαν καθόλου υπόψη και ότι τούτο είχε συνέπειες για τη διάθεση των πιστώσεων;

Απάντηση της κ. Cresson εξ ονόματος της Επιτροπής

(17 Ιουλίου 1998)

Τα κριτήρια επιλογής εμπειρογνωμόνων για την αξιολόγηση των προτάσεων που υποβάλλονται στα προγράμματα Έρευνας και Τεχνολογικής Ανάπτυξης (ΕΤΑ) της Ευρωπαϊκής Κοινότητας, είναι πρωτίστως τα εξής:

- ικανότητα και πείρα στον εκάστοτε επιστημονικό τομέα;

- κατάλληλη αναλογία χώρων προέλευσης (π.χ. βιομηχανία, ακαδημαϊκά ιδρύματα, χρήστες) ;

- καμία σχέση με τις κοινοπραξίες που έχουν υποβάλει τις εξεταζόμενες προτάσεις;

- καμία προκατάληψη υπέρ ή κατά συγκεκριμένων προτάσεων ή ομάδων προτεινόντων.

Οι εμπειρογνώμονες επιλέγονται από την ευρύτερη δυνατή γεωγραφική βάση, κυρίως από τα κράτη μέλη και τις τρίτες χώρες που είναι συνδεδεμένες με το πρόγραμμα-πλαίσιο. Επιλέγονται επίσης εμπειρογνώμονες και από άλλες χώρες, εάν η ειδικότητά τους είναι απαραίτητη. Η Επιτροπή αποφεύγει, στο μέτρο του δυνατού, να αναθέτει την αξιολόγηση προτάσεων σε εμπειρογνώμονες από την ίδια χώρα με εκείνη του συντονιστή της πρότασης. Επιπλέον, οι εμπειρογνώμονες αντικαθίστανται τακτικά, για να μην υπάρχει κίνδυνος να δημιουργηθούν "λέσχες" μόνιμων κριτών.

Οι αριθμοί και η προέλευση των εμπειρογνωμόνων κριτών που πρόσφεραν τις υπηρεσίες τους στο πρόγραμμα "Βιομηχανικές τεχνολογίες και τεχνολογίες υλικών" (Brite-Euram III) το 1996, ήταν:

>ΘΕΣΗ ΠΙΝΑΚΑ>

Επειδή αντιμετωπίζονται προβλήματα στην εξεύρεση εμπειρογνωμόνων διαθέσιμων κατά τις περιόδους αξιολόγησης, δεν είναι πάντοτε δυνατόν να επιτευχθεί η προγραμματισμένη γεωγραφική κατανομή. Από τα αποτελέσματα όμως των αξιολογήσεων συνάγεται σαφώς ότι η αναλογία εμπειρογνωμόνων από μία δεδομένη χώρα στις επιτροπές αξιολόγησης ουδέποτε είχε επίδραση στη σειρά επιτυχίας των προτάσεων που προέρχονταν από τη χώρα αυτή..
ΓΡΑΠΤΗ ΕΡΩΤΗΣΗ E-2786/98

υποβολή: Ana Palacio Vallelersundi (PPE) προς την Επιτροπή

(17 Σεπτεμβρίου 1998)

Θέμα: Υποψηφιότητες τεχνολόγων μηχανικών στους γενικούς διαγωνισμούς για την πρόσβαση στις θέσεις της κατηγορίας A/LA της ευρωπαïκής δημόσιας διοίκησης

Δοθέντος ότι η Επιτροπή ήταν ενήμερη, από τα έγγραφα τα συνημμένα στην προσφυγή ακυρώσεως που υπέβαλε την 1η Δεκεμβρίου 1997 στο Πρωτοδικείο των ΕΚ ο κ. Vicente Alonso Morales (T-299/97), ότι ένας ισπανός τεχνολόγος μηχανικός, ο κ. Roberto Arce Recio, είχε γίνει δεκτός σε διδακτορικό κύκλο σπουδών του πανεπιστημίου Paul Sabatier της Τουλούζης (Γαλλία), από το οποίο έλαβε το διδακτορικό του δίπλωμα με βαθμό "λίαν καλώς" στις 24 Ιουνίου 1998, γιατί ο επίτροπος κ. Liikanen στην απάντησή του στη γραπτή ερώτηση Ε-4186/97(1) της κ. Barbara Dührkop δηλώνει ότι ένας από τους λόγους για τους οποίους η Επιτροπή δεν κάνει δεκτούς τους ισπανούς τεχνολόγους μηχανικούς σε διαγωνισμούς A/LA της ευρωπαϊκής δημόσιας διοίκησης είναι το ότι τα ισπανικά διπλώματα του τεχνολόγου μηχανικού (Ingeniero Técnico) δεν παρέχουν τη δυνατότητα για διδακτορικό;

Απάντηση του κ. Liikanen εξ ονόματος της Επιτροπής

(13 Οκτωβρίου 1998)

Κατά πρώτο λόγο, η Επιτροπή επιθυμεί να επισημάνει, όπως έχει ήδη πράξει με την ευκαιρία των απαντήσεών της σε άλλες κοινοβουλευτικές ερωτήσεις, ότι δεν μπορεί να εκφράσει τη γνώμη της σχετικά με θέμα για το οποίο διεξάγεται δικαστική διαδικασία.

Σύμφωνα με τη σχετική ισπανική νομοθεσία(2), οι πανεπιστημιακές σπουδές στην Ισπανία είναι οργανωμένες σε τρεις κύκλους. Η επιτυχής περάτωση του πρώτου κύκλου σπουδών οδηγεί στην απονομή των επίσημων διπλωμάτων "diplomado, ingeniero tιcnico ή arquitecto tιcnico". Τα διπλώματα αυτά παρέχουν τη δυνατότητα πρόσβασης στο δεύτερο κύκλο σπουδών. Η ολοκλήρωση του δεύτερου κύκλου σπουδών παρέχει το δικαίωμα απόκτησης των επίσημων διπλωμάτων "licenciado, arquitecto ή ingeniero". Τα εν λόγω διπλώματα παρέχουν τη δυνατότητα πρόσβασης στον τρίτο κύκλο σπουδών, δηλαδή στις διδακτορικές σπουδές. Συνεπώς, οι κάτοχοι διπλώματος "Ingeniero Tιcnico", ενός διπλώματος πρώτου κύκλου, δεν είναι δυνατόν να εγγραφούν απευθείας σε διδακτορικές σπουδές.

Τέλος, η Επιτροπή εφιστά την προσοχή στο γεγονός ότι, προκειμένου να αποφασίσει αν ένα δίπλωμα είναι δεκτό για την πρόσβαση στη δημόσια διοίκησή της, οφείλει να βασίζεται στη νομοθεσία που ισχύει σε κάθε κράτος μέλος όπου ο υποψήφιος πραγματοποίησε τις σπουδές που προβάλλει και, στην περίπτωση της ερώτησης του αξιότιμου μέλους, στην Ισπανία.

(1) ΕΕ C 304 της 2.10.1998, σελ. 15.

(2) "Ley Organica" 11/1893, της 25ης Αυγούστου, για "Reforma Universitaria", και LOGSE 1/1990, της 3ης Οκτωβρίου.